b'\n_START_ARTICLE_\nSvaneti\n_START_PARAGRAPH_\nSvaneti (Suania i gamle kilder) (svansk: \xe1\x83\xa8\xe1\x83\x95\xe1\x83\x90\xe1\x83\x9c Shvan, georgisk: \xe1\x83\xa1\xe1\x83\x95\xe1\x83\x90\xe1\x83\x9c\xe1\x83\x94\xe1\x83\x97\xe1\x83\x98 Svaneti) er en historisk landsdel i Georgia. Svaneti ligger i den nordvestlige delen av Georgia og bebos hovedsakelig av svanere.\n_START_SECTION_\nGeografi\n_START_PARAGRAPH_\nSvaneti er det h\xc3\xb8yest befolkede omr\xc3\xa5det i Kaukasus. Fire av de ti h\xc3\xb8yeste fjelltoppene i Kaukasus ligger i Svaneti. Det h\xc3\xb8yeste fjellet i Georgia, Sjkhara-toppen (engelsk: Mt. Shkhara) som reiser seg 5068 moh. ligger i \xc3\x98vre Svaneti. Andre h\xc3\xb8ye topper er Tetnuld (4858 m) og Usjba (engelsk: Ushba) (4710 m). Usjba, som b\xc3\xa5de har en s\xc3\xb8ndre og nordre topp, blir ofte omtalt som Kongen av Kaukasus p\xc3\xa5 grunn av sin s\xc3\xa6regne og imponerende form. Svaneti ligger p\xc3\xa5 den s\xc3\xb8rlige siden av Den store kaukasiske fjellkjeden og brer seg utover de \xc3\xb8vre dalene til elvene Rioni, Enguri og Tskhenistskali. Geografisk og historisk har landsdelen lenge v\xc3\xa6rt delt inn i to \xe2\x80\x93 \xc3\x98vre Svaneti og Nedre Svaneti. \xc3\x98vre Svaneti tilsvarer i dag Mestia fylke, mens Nedre Svaneti stort sette f\xc3\xb8lger grensene til Lentekhi fylke. \xc3\x98vre-Svaneti er i dag administrativt en del av regionen Mingrelia-\xc3\x98vre Svaneti (georgisk: \xe1\x83\xa1\xe1\x83\x90\xe1\x83\x9b\xe1\x83\x94\xe1\x83\x92\xe1\x83\xa0\xe1\x83\x94\xe1\x83\x9a\xe1\x83\x9d-\xe1\x83\x96\xe1\x83\x94\xe1\x83\x9b\xe1\x83\x9d \xe1\x83\xa1\xe1\x83\x95\xe1\x83\x90\xe1\x83\x9c\xe1\x83\x94\xe1\x83\x97\xe1\x83\x98 Samegrelo-Zemo Svaneti), mens Nedre Svaneti er en del av regionen Ratsja-Lekhumi-Nedre Svaneti (georgisk: \xe1\x83\xa0\xe1\x83\x90\xe1\x83\xad\xe1\x83\x90-\xe1\x83\x9a\xe1\x83\x94\xe1\x83\xa9\xe1\x83\xae\xe1\x83\xa3\xe1\x83\x9b\xe1\x83\x98 \xe1\x83\x93\xe1\x83\x90 \xe1\x83\xa5\xe1\x83\x95\xe1\x83\x94\xe1\x83\x9b\xe1\x83\x9d \xe1\x83\xa1\xe1\x83\x95\xe1\x83\x90\xe1\x83\x9c\xe1\x83\x94\xe1\x83\x97\xe1\x83\x98 Ratsja-Lekhumi da Kvemo Svaneti). Historisk inkluderte Svaneti ogs\xc3\xa5 Kodori-dalen i det som i dag ligger i regionen Abkhasia samt deler av dalene i Kuban og Baksan i Russland. Landskapet i Svaneti domineres av fjell som er skilt av dype daler og elver. Det meste av landsdelen som ligger under 1800 meter er dekket av skog. Skogsgrensen ligger ofte p\xc3\xa5 n\xc3\xa6rmere 2500, men fra 1800 \xe2\x80\x93 3000 meter dekkes fjellsidene ofte av vakre blomsterenger og gr\xc3\xb8nne beiteomr\xc3\xa5der. Svaneti er kjent for sine storslagne isbreer og majestetiske fjelltopper. Usjba-toppen p\xc3\xa5 4710 meter er Svaneti mest sagnomsuste og i\xc3\xb8ynefallende fjelltopp som kan ses fra store deler av landsdelen.\n_START_SECTION_\nKlima\n_START_PARAGRAPH_\nKlimaet i Svaneti er p\xc3\xa5virket av luftmasser som kommer inn fra Svartehavet \xc3\xa5ret rundt. Gjennomsnittemperatur og nedb\xc3\xb8r varierer kraftig. Omr\xc3\xa5det er kjent for sn\xc3\xb8rike vintre med masse sol. Visse steder kan det v\xc3\xa6re 5 meter sn\xc3\xb8 samtidig som gradestokken midtvinters p\xc3\xa5 solrike dager ofte kommer opp i femten plussgrader. P\xc3\xa5 sommerstid kommer temperaturen sjelden opp i mer enn 25 plussgrader.\n_START_SECTION_\nHistorie\n_START_PARAGRAPH_\nSvanerne er ofte identifisert som soanes omtalt av den greske geografen Strabo, som plasserte dem mer eller mindre i det omr\xc3\xa5det som i dag bebos av svanere. Landsdelen var knyttet til det kolkhiske riket og dets etterf\xc3\xb8lger, konged\xc3\xb8mmet Lazika (Egrisi) inntil 552 AD da svanerne dro nytte av den laziske krigen, forkastet denne forbindelsen og gikk over til perserne. Bysantinerne \xc3\xb8nsket omr\xc3\xa5det. De visste at dersom de kunne sikre fjellovergangene i omr\xc3\xa5det, kunne de avverge persiske angrep p\xc3\xa5 grenseomr\xc3\xa5dene i Lazika. Da krigen var over (562 AD), ble Svaneti igjen en del av Lazika. Deretter ble omr\xc3\xa5det med i det abkhasiske kongeriket for s\xc3\xa5 \xc3\xa5 danne en forent monarki som ble innlemmet i det georgiske konged\xc3\xb8mmet tidlig p\xc3\xa5 1000-tallet. Svaneti ble et hertugd\xc3\xb8mme (saeristavo) innenfor konged\xc3\xb8mmet og ble styrt av en hertug (eristavi). Omr\xc3\xa5dets ortodokse kultur blomstret spesielt i Georgias gullalder under Dronning Tamar (r. 1184-1213), som ble respektert nesten som en gudinne blant svanerne. Legenden sier at hertugd\xc3\xb8mmet \xc3\xa5rlig ble be\xc3\xa6ret med et bes\xc3\xb8k av Tamar. Svanerne har i \xc3\xa5rhundrer v\xc3\xa6rt kjent for \xc3\xa5 v\xc3\xa6re t\xc3\xb8ffe krigere. Deres krigsfane ble kalt Lemi (L\xc3\xb8ve) grunnet dens form. Mongolene n\xc3\xa5dde aldri Svaneti, og for en tid, ble omr\xc3\xa5det en trygg, kulturell oase. Etter den endelige oppl\xc3\xb8sningen av det georgiske konged\xc3\xb8mmet p\xc3\xa5 1460-tallet, br\xc3\xb8t det ut kamper for \xc3\xa5 f\xc3\xa5 kontroll over omr\xc3\xa5det. Deler av \xc3\x98vre Svaneti dannet et uavhengig rike under prins Dadesjkeliani, en gren av Gelovani-familien, mens Nedre Svaneti, opprinnelig styrt av Gelovani prinsene, ble midlertidig erobret av de mingrelske prinsene Dadiani. Stilt ovenfor indre konflikter undertegnet prins Tsiok Dadesjkeliani av Svaneti en protektoratavtale med det russiske imperiet 26. november 1833. Avtalen bet\xc3\xb8d en betydelig grad av autonomi fram til 1857 da Russland utnyttet en dynastifeide i Svaneti og effektivt gjorde slutt p\xc3\xa5 rikets autonomi. I 1875 strammet russerne grepet om Svaneti ved \xc3\xa5 innf\xc3\xb8re ekstra skatter. Det br\xc3\xb8t ut protester. Russland satte inn tropper i omr\xc3\xa5det. Trass i at den russiske h\xc3\xa6r led store tap, klarte avdelinger i den russiske h\xc3\xa6r til slutt \xc3\xa5 kjempe ned oppr\xc3\xb8rerne og brant i 1876 ned til grunnen bygda Khalde. Som en del av det russiske guvernementet i Kutaisl, ble Svaneti delt inn i to fylker eller raion \xe2\x80\x93 Mestia (tidligere Sethi) og Lentekhi \xe2\x80\x93 i sovjettiden. Den antisovjetiske svanske oppr\xc3\xb8ret fant sted i omr\xc3\xa5det i 1921 \xe2\x80\x93 uten suksess. I 1987 \xc3\xb8dela sn\xc3\xb8ras mange hjem og tok livet av sytti, for det meste skoleelever. I kj\xc3\xb8lvannet av dette vedtok Sentralkomiteen i det sovjetiske kommunistpartiet og den sovjetiske regjeringen \xc3\xa5 flytte 2500 familier til omr\xc3\xa5der i den \xc3\xb8stlige delen av Georgia (til Marneuli, Tetritskaro, Bolnisi, Sagarejo, Gardabani, Dmanisi, Kaspi,Tskaltubo, Khoni, Ozurgeti og Lanchkhuti raionene). Sovjetunionens oppl\xc3\xb8sning og den p\xc3\xa5f\xc3\xb8lgende borgerkrigen skapte alvorlige sosio-\xc3\xb8konomiske problem i omr\xc3\xa5det. Mens den svanske befolkningen i \xc3\xa5rhundrer hadde maktet \xc3\xa5 takle de t\xc3\xb8ffe forholdene de levde under h\xc3\xb8yt til fjells, har de to siste ti\xc3\xa5r og hyppige naturkatastofer \xe2\x80\x93 oversv\xc3\xb8mmelser og jordras f\xc3\xb8rt til at mange har flyttet fra fjellomr\xc3\xa5det. Omr\xc3\xa5det ble et sikkert gjemmested for kriminelle som truet lokale innbyggere og reisende. F\xc3\xb8rst etter at st\xc3\xb8rre operasjoner utf\xc3\xb8rt av georgiske spesialstyrker i mars 2004 kom situasjonen under kontroll. I dag anses Svaneti for \xc3\xa5 v\xc3\xa6re et trygt sted \xc3\xa5 bo og feriere.\n_START_SECTION_\nBefolkning\n_START_PARAGRAPH_\nSvanere, urbefolkningen i Svaneti, anses for \xc3\xa5 v\xc3\xa6re en etnisk undergruppe av georgierne. Inntil 1930-tallet ble mingrelere og svanere talt separat i folketellinger, men siden er de blitt klassifisert i den bredere kategorien av georgiere. De er georgisk-ortodokse kristne og ble kristnet i det 6. \xc3\xa5rhundre. Likevel fins det fortsatt levninger av f\xc3\xb8rkristen tro. St. Georg (kjent som Jg\xc3\xabr\xc3\xa6g blant lokale), Georgias skytsengel, er den mest respekterte helgenen. Svanerne har tatt vare p\xc3\xa5 mange gamle tradisjoner. Familiene er av ulik st\xc3\xb8rrelse. Tradisjonelt har faren v\xc3\xa6rt familiens overhode, men reelt er det ofte moren i familien som b\xc3\xa6rer det tyngste ansvaret. Svanerne er bilingvale, de bruker b\xc3\xa5de georgisk og svansk. Svansk er lite brukt som skriftspr\xc3\xa5k, men det fins noen b\xc3\xb8ker p\xc3\xa5 svansk. Sammen med georgisk, mingrelsk og laz utgj\xc3\xb8r svansk den s\xc3\xb8rkaukasiske eller kartvelske spr\xc3\xa5kfamilien. De siste \xc3\xa5r har svansk v\xc3\xa6rt p\xc3\xa5 vikende front og statsspr\xc3\xa5ket georgisk overtar mer og mer.\n_START_SECTION_\nKultur og reiseliv\n_START_PARAGRAPH_\nSvaneti er kjent for sine arkitektoniske skatter og vakre landskap. Det botaniske mangfoldet er legendarisk blant reisende. De ber\xc3\xb8mte svanske t\xc3\xa5rnene, for det meste oppf\xc3\xb8rt i det 9. \xe2\x80\x93 12. \xc3\xa5rhundre, gj\xc3\xb8r fjellbygdene i landsdelen sv\xc3\xa6rt s\xc3\xa6regne. En reise til Svaneti er ofte en reise tilbake i tid, ofte helt til middelalderen. Det fins mange vakre, sm\xc3\xa5 og enest\xc3\xa5ende ortodokse kirker i Svaneti. Fjellbygda Usjgul (engelsk: Ushguli) i \xc3\x98vre Svaneti er kjent for \xc3\xa5 v\xc3\xa6re den h\xc3\xb8yest befolkede bygda i Kaukasus og er med sine utallige t\xc3\xa5rnhus p\xc3\xa5 UNESCO Verdensarvliste. Svansk kultur lever videre i sanger og danser. Svaneti er kjent for enest\xc3\xa5ende flerstemt sang.'